钦定古今图书集成/明伦汇编/官常典/第360卷 > 李应昇
## 钦定古今图书集成/明伦汇编/官常典/第360卷 > 李应昇

按《明外史》本传：“应昇，字仲达，江阴人。万历四十四年
进士。授南康推官。出无辜十九人于死，寘大猾数人
重辟，士民服其公廉，为之谣曰：‘前林后李，清和无比’。
林谓，晋江林学曾，卒官南京户部侍郎，以清慎著称
者也。九江、南康间有柯、陈二大族，相传陈友谅苗裔，
负固强梗，尝拒捕，有司议兵之，应昇单骑往谕，皆叩”
头听命。出所匿罪人，一方以定。天启二年征授御史，
谒假归。明年秋，还朝。时天子暗弱，庶政怠弛。应昇上
疏曰：“‘苏轼有言，天下非经营祸乱之足忧，而养安无
事之可畏’。况以养安无事之习，居祸乱方兴之会，上
渊默而闻声，下拱手以观望。巧者猎荣名，黠者避险
难。上下既暌，忧患之来，未可一二数也。”方今辽、土沦
没，黔、蜀用兵，红夷之患未息，西部之赏日增。逃兵肆
掠于畿辅，穷民待尽于催科。逗遛习惯，大将畏敌而
不前；法纪陵夷，骄兵鼓噪而弗问。在在增官，日日会
议覆疏，衍为故套。严旨等若空言。陛下不先振竦精
神、发皇志气，群臣孰肯任怨以破情面者？祖宗有早
午晚三朝，犹时御便“殿，咨访时政。愿俯纳臣言，奋然
力行，天下事尚可为也。”报闻。顷之，复陈时政，略曰：“今
天下敝坏极矣，在君臣奋兴而力图之。陛下振纪纲
则片纸若霆，大臣捐私曲则千里运掌，台谏任纠弹
则百司饮冰。今动议增官，为人营窟，纷纭迁徙，名实
乖张。自登、莱增巡抚而侵冒百馀万，增招练、监军而
侵冒又十馀万。边关内地，将领如蚁，剥军侵饟又不
知几十万。增置总督，何补塞垣？增置京官，何裨政事？
枢贰添注矣，孰慷慨以行边？司空添注矣，孰拮据以
储备？大将添注矣，祗工媒糵而纵逋逃。礼兵司属添
注二三十人矣，谁储边才而精典礼？滥开边俸？捷径
燃灰，则吏治日坏，白衣攘臂；邪人入幕，则奸弁充斥。
臣请断自圣心，一切报罢。”又言：“今事下部曹，十九寝阁。宜重申国典，明正将领之罪。锦衣旗尉，半归权要，
宜遣官巡视，如京营之制。卫官袭职，比试不严，宜申
明旧章，无使幸进。将校蚕食逃军，不招私募。乞儿，半
分其饟，宜力为惩创。穷民敲扑，号泣满庭。奸吏侵渔，
福堂安坐。宜严其法制。”时不能用。俄劾南京都御史
王永光庇部郎范得志，颠倒公论。永光寻自引去。四
年正月疏陈外蕃、内盗及小人三患，讥切近习。魏忠
贤恶之。已，复疏陈民隐，言有十害宜急除，五反宜亟
去。帝为戒饬所司。京师一日地三震，疏请保护圣躬，
速停内操。魏忠贤领东厂，好用立枷，有重三百斤者，
不数日即死，先后死者六七十人。应昇极言宜罢，忠
贤大恨。应昇知忠贤必祸国，密草疏列其十六罪，将
上，为兄所知，攘其疏毁之，怏怏而止。会杨涟劾忠贤，
得严旨，应昇愤，即抗疏继之。中言：“从来奄人之祸，其
始莫不有小忠小信以固结主心，根株既深，毒手乃
肆。今陛下明知其罪，曲赐包容，彼缓则图自全之计，
急则作走险之谋，萧墙之间，能无隐祸？故忠贤一日
不去，则陛下一日不安。臣为陛下计，莫如听忠贤引
退，以全其命。为忠贤计，亦莫若早自引决，以乞帷盖
之恩。不然恶稔贯盈，他日欲保身领，不可得矣。”又曰：
“君侧不清，安用彼相？一时宠利有尽，千秋青史难欺。
不欲为刘健、谢迁者，恐并不能为李东阳。倘画策投
欢，不几与焦芳同传耶？”时魏广微方深结忠贤为之
谋主。知应昇讥己，大恨。万燝之死也，应昇极言廷杖
不可再，士气不可折，讥切忠贤辈甚至。已，代高攀龙
草疏劾崔呈秀，呈秀窘，昏夜款门长跪乞哀。应昇正
色固拒，含怒而去。十月朔，帝庙享颁历。广微后至，为
魏大中等所纠。广微恚，辩疏诋言者。应昇复抗疏论
之，且曰：“广微父允贞为言官得罪，辅臣以去，声施至
今。广微奈何比言官路马，斥为此辈？夫不与此辈为
伍者，必别与一辈为缘。乞陛下戒谕广微退读父书，
保其家声，毋倚三窟，与言官为难，他日庶可见乃父
地下。”广微得疏益怒，谋之忠贤，将镌秩。首辅韩爌力
救，乃夺禄一年。其月，赵南星等悉被逐，朝事大变。明
年三月，工部主事曹钦承劾应昇护法东林，遂削籍。
忠贤憾未已。六年三月假李实劾周起元疏入应昇
名，遂逮下诏狱酷掠，坐赃三千。寻于闰六月二日毙
之，年甫三十四。崇祯初，赠太仆寺卿，录一子。福王时，
追谥“忠毅。”